|  |  |  |
| --- | --- | --- |
|  |  |  |
| **ЗАВОД ЗА ИНТЕЛЕКТУАЛНУ СВОЈИНУ** |
| **РЕПУБЛИКЕ СРБИЈЕ** |

**Обавештење о условима за доделу награда Светске организације за интелектуалну својину за 2024. годину**

Награде Светске организације за интелектуалну својину (WIPO) додељују се истакнутим проналазачима, ауторима и иновативним компанијама, на основу такмичења које организује земља чланица, у оквиру манифестација од високог националног значаја са циљем промовисања значаја заштите интелектуалне својине за развој савремене економије и друштва. WIPO је једна од специјализованих агенција УН у чијој су надлежности међународни послови, који се односе на права индустријске својине и ауторска и сродна права. Република Србија је чланица WIPO-а од 1992. године. Такмичење организује Завод за интелектуалну својину Републике Србије под покровитељством WIPO-а.

У циљу промовисања интелектуалне својине са задовољством вас позивамо да поводом 104. годишњице Завода за интелектуалну својину узмете учешће на такмичењу за доделу WIPO награда за доприносе који су остварени током 2024. године у следећим категоријама:

1. Проналазач или група проналазача за патент (WIPO National Award for Inventors)
2. Правно лице или предузетник за привредну примену индустријске својине (WIPO National Award for Enterprises)
3. Аутор за монографско дело/студијску изложбу у области друштвено хуманистичких наука (National Award for Creativity)
4. Ученик или групa ученика средње школе за проналазак (WIPO National Award for Schoolchildren).

**Победници такмичења у свакој од наведених категорија ће бити објављени најкасније 10. новембра 2024. године на сајту Завода за интелектуалну својину, на основу одлуке одговарајућих комисија.**

**Ове престижне награде ће бити додељене поводом обележавања 104 године од оснивања Завода за интелектуалну својину Републике Србије.**

Поред наведених WIPO награда, на основу увида у базу међународно регистрованих жигова, на прослави дана Завода ће бити додељена и наградa WIPO National Award for WIPO Users домаћем правном лицу или предузетнику са највећим интензитетом коришћења међународног система регистрације жигова током 2024. године.

**Критеријуми за доделу награде у првoj категорији такмичења:**

* Да jе реч о домаћем проналазачу или групи проналазача.
* Да је остварена заштита патентом.
* Да је патент у важности.
* Да патент има тржишни потенцијал или конкретну практичну примену и доказан успех на тржишту, као и писмо подршке потенцијалног корисника патента.
* Да се корист за привреду и друштво од патента може сагледати кроз повећање запослености, извоза, продуктивности, енергетске ефикасности, заштите животне средине или побољшање квалитета живота, а са посебним освртом на 2024. годину.

***У разматрање се неће узимати патент који је под спором, нити патент који је награђен на неком од претходних такмичења.***

**Критеријуми за доделу награде у другој категорији такмичења:**

* Да jе реч о домаћем правном лицу или о домаћем предузетнику.
* Да је правно лице или предузетник у последњих пет година остварило заштиту индустријске својине патентом и/или индустријским дизајном и/или жигом и/или топографијом полупроводничког производа, и/или је реч о овлашћеном кориснику ознаке географског порекла.
* Да су привредне активности као што су: покретање нових производа/процеса, улагање у развој и/или истраживање, ново запошљавање, пораст извоза, пораст продуктивности, повећање енергетске ефикасности, заштита животне средине или побољшање квалитета живота, повезане са регистрованим правима индустријске својине.

***У разматрање се неће узимати индустријска својина која је под спором.***

**Критеријуми за доделу награде** **у трећој категорији такмичења**

* Да је реч о индивидуално написаној или критички приређеној монографији домаћег аутора која је објављена, или прихваћена за објаву током 2024. године, са најмање једним рецензентом у импресу, и да је одликује теоријска дубина, ерудиција, и критичко разумевање проблема којом се бави; или o студијској изложби с каталогом, с најмање једним рецензентом у импресу, која се продубљено и самосвојно бави историјом науке и културе или друштвеним значењима технологије.

**Критеријуми за доделу награде** **у четвртој категорији такмичења**

* Да је реч о проналаску домаћег ученика или домаће групе ученика средње школе који доприноси заштити животне средине, енергетској ефикасности или побољшању квалитета живота.

***У разматрање се неће узимати проналазак који је награђен на неком од претходних такмичења.***

**Комисија**

Победнике бира комисија коју чине:

***За прву категорију такмичења***

* дипл. инж. Владимир Никић, организациони тим Такмичења за најбољу технолошку иновацију – председник комисије
* др Даница Мићановић, експерт за иновације и трансфер знања и координатор за област интелектуалне својине у Привредној комори Србије
* Наташа Миловановић, начелник Одељења за машинство, општу технику и електротехнику у Заводу за интелектуалну својину

***За другу категорију такмичења***

* др Сања Поповић Пантић, председница Удружења пословних жена Србије, саветник Европске мреже предузетништва, и виши научни сарадник у Центру за истраживање развоја науке и технологије у Институту „Михајло Пупин“ - председник комисије
* Ива Вуксановић, виши саветник у Центру за програме подршке привреди и микро, малим и средњим привредним друштвима у Привредној комори Србије
* Александра Михаиловић, помоћник директора у Заводу за интелектуалну својину

***За трећу категорију такмичења***

* др Александар Петровић, редовни професор Културне антропологије на Филолошком факултету Универзитета у Београду - председник комисије
* проф. Др. Јелена Ћеранић Перишић, научни саветник, в.д. директора Института за упоредно право
* Биљана Јовичић, начелник Одељења за регистре у Заводу за интелектуалну својину

***За четврту категорију такмичења***

* Александар Милићевић, директор Регионалне привредне коморе у Нишу - председник комисије
* Никола Срзентић, директор регионалног Центра за таленте
* др Наташа Милојевић, саветник у Заводу за интелектуалну својину

**Начин пријављивања**

Неопходно је да се за пријаву на такмичење проследе следећа документа:

***За прву категорију такмичења***

* Попуњен образац за пријаву на такмичење који се може преузети са сајта Завода за интелектуалну својину.
* Кратак опис карактеристика патента и његове потенцијалне или конкретне комерцијалне примене са посебним освртом на препознатљиве користи за привреду и друштво кроз повећање запослености, извоза, продуктивности, енергетске ефикасности, заштите животне средине или побољшање квалитета живота, посебно током 2024. године.
* Линкови интернет презентација које се односе на патент као нпр: медијски садржаји који се односе на заштићено право, промотивни материјали и комерцијални каталози.
* Кратак опис развојне могућности патента, као и потенцијали за освајање нових тржишта и/или отварање нових радних места.
* Кратка биографија проналазача.
* Фотографија прототипа патента.

***За другу категорију такмичења***

* Попуњен образац за пријаву на такмичење који се може преузети са сајта Завода за интелектуалну својину.
* Кратак опис комерцијалне примене индустријске својине током последњих пет година са посебним освртом на препознатљиве користи за привреду и друштво кроз повећање запослености, извоза, продуктивности, енергетске ефикасности, заштите животне средине или побољшање квалитета живота.
* Линкови интернет презентација и/или медијских садржаја који се односе на комерцијалну примену индустријске својине.
* Кратак опис развојне могућности као што су потенцијали за освајање нових тржишта и/или отварање нових радних места.
* Кратак опис фирме.

***За трећу категорију такмичења***

* Попуњен образац за пријаву на такмичење који се може преузети са сајта Завода за интелектуалну својину.
* Биографија аутора са посебним освртом на очекиване друштвене доприносе монографије/студијске изложбе које је препоручују за награду.
* Два примерка монографије/каталога студијске изложбе са којом се конкурише за награду.

***За четврту категорију такмичења***

* Попуњен образац за пријаву на такмичење који се може преузети са сајта Завода за интелектуалну својину.
* Кратка биографија ученика.
* Презентација проналаска која треба да садржи: опис техничког проблема који се решава, предности проналаска у односу на постојећа решења и могућности комерцијалне примене проналаска, са посебним освртом на допринос побољшању квалитета живота, енергетске ефикасности или заштити животне средине.

Кандидати за награде се могу пријављивати лично или на предлог физичког или правног лица.

Пријаве са назнаком „За награду Светске организације за интелектуалну својину”

можете поднети у штампаној или електронској форми непосредно или поштом на

следећу адресу  **НАЈКАСНИЈЕ до 10. октобра 2024. године:**

Завод за интелектуалну својину  
Кнегиње Љубице 5  
11000 Београд

или

на email: mmilicevic[@zis.gov.rs](mailto:mjelic@zis.gov.rs)

Додатне информације о условима конкурса можете добити од Александре Михаиловић, помоћник директора и координатор WIPO конкурса на телефон: 011/20-25-929.